Alþjóðanefnd fatlaðs íþróttafólks, IPC, hefur snúist hugur í málefnum rússnesks og hvít-rússnesks íþróttafólks á Vetrarólympíumótinu sem hefst í Beijing í Kína á morgun. Íþróttafólki beggja landa hefur nú verið meinuð þátttaka í mótinu.
IPC ákvað í gær að íþróttafólk frá Rússlandi og Hvíta-Rússlendi fengi að keppa á Vetrarólympíumótinu, en aðeins undir hlutlausum fána og án þjóðsöngs. Sú ákvörðun mætti mikilli mótstöðu annarra keppnisþjóða mótsins og ákvað IPC því í morgun að skipta um kúrs. Íþróttafólk frá Rússlandi og Hvíta-Rússland fær því ekki að keppa á mótinu. Andrew Parsons, forseti IPC, sagði í yfirlýsingu sambandsins í morgun að honum þætti leitt fyrir íþróttafólkið að ákvarðanir ríkisstjórna þeirra hefðu þessi áhrif á þeirra líf. Ákvörðunin væri tekin með heilindi og öryggi mótsins og keppninnar að leiðarljósi. Vetrarólympíumótið verður sett á hádegi á morgun og er setningarathöfnin sýnd beint á RÚV. Keppni stendur í 9 daga og verða beinar útsendingar alla keppnisdaga á RÚV og RÚV 2 og Ólympíukvöld á virkum dögum á RÚV.
FH varð í gærkvöldi síðasta liðið til að tryggja sér sæti í undanúrslitum bikarkeppni karla í handbolta. FH lagði Þór á Akureyri, 33-22, og mætir Val í undanúrslitum. Undanúrslit og úrslit karla og kvenna eru í næstu viku, allt á Ásvöllum í Hafnarfirði. Undanúrslit karla eru á miðvikudag, undanúrslit kvenna á fimmtudag og úrslitaleikirnir laugardaginn 12. mars.
Mikil spenna er í úrvalsdeild kvenna í körfubolta eftir leiki gærkvöldsins. Fjölnir vann uppgjör toppliðanna þegar liðið lagði Njarðvík með 80 stigum gegn 76. Fjölnir situr eitt á toppnum með 28 stig, tveimur meira en Njarðvík og Valur. Haukar, sem unnu Keflavík 76-58 í gærkvöldi, eru svo í fjórða sæti með 24 stig og eiga leik til góða.
Kvennalandslið Íslands í handbolta er í baráttuhug eftir naumt tap gegn Tyrklandi í undankeppni EM í Tyrklandi í gær, 29-28. Lovísa Thompson, sem var markahæst í íslenska liðinu með 7 mörk og hún vill fá góðan stuðning á sunnudag og segir ekkert nema sigur koma til greina.
Leikur Íslands og Tyrklands er klukkan fjögur á sunnudag og er frítt á leikinn. Hann verður líka sýndur beint á RÚV.

Alþjóðanefnd fatlaðs íþróttafólks ákvað í morgun að Rússar og Hvít-Rússar fái ekki að kepppa á Vetrarólympíumótinu sem hefst á morgun. Áður hafði nefndin ákveðið að leyfa þeim að keppa.